## Metrovalencia, Metrobús i els servicis alternatius d’autobús funcionaran totes les nits de Falles i reforcen freqüències durant el dia

*** El conseller Vicente Martínez Mus ha explicat que “estos tres mitjans de transports funcionaran de manera coordinada i durant les nits del 15 al 19 de març”
* En el dispositiu d’enguany s’han integrat els servicis alternatius d’autobús amb origen i destinació a Paiporta, Picanya, Torrent i Picassent**

El conseller de Medi Ambient, Infraestructures i Territori, Vicente Martínez Mus, ha anunciat que la Generalitat ha programat, en Falles, un pla de servicis especial en Metrovalencia, Metrobús i servicis alternatius d’autobús, amb la finalitat de respondre a les importants necessitats de mobilitat que s’originen en estes festes amb reforços de freqüències i horaris nocturns, igual que s’ha fet en anys anteriors.

Així ho ha confirmat el conseller en la presentació del dispositiu en l’estació de Colón de Metrovalencia. El conseller ha estat acompanyat per la directora de l’Autoritat de Transport Metropolità de València (ATMV), Mar Martínez, i el director gerent de Ferrocarrils de la Generalitat Valenciana (FGV), Alfonso Novo.

Pel que fa a la xarxa de Metrovalencia, Martínez Mus ha explicat que, després de la recuperació del servici fins a València Sud el passat 18 de febrer, s’ha previst un dispositiu especial condicionat enguany per la reconstrucció del tram Paiporta-Castelló, que no està operatiu.

“Ateses les circumstàncies, ha sigut necessari integrar en el dispositiu d’enguany els servicis alternatius d’autobús amb origen i destinació a Paiporta, Picanya, Torrent i Picassent, per a conformar una oferta que funcionarà les nits del 15 al 19 de març, pràcticament de manera ininterrompuda i amb una previsió de desplaçar prop de dos milions d’usuaris en la xarxa de Metrovalencia”, ha destacat el conseller.

“De la mateixa manera, i a causa de les importants destrosses causades per les inundacions, FGV farà enguany un major esforç tècnic i humà per a oferir el millor servici possible. En total, més de 1.400 persones es dedicaran, cada 24 hores dels dies principals de Falles, a prestar servici i atendre els viatgers, amb un reforç especial en àrees com atenció al client, seguretat, neteja, manteniment, circulació o post de comandament”.

**Intercanviadors bus-metro**

Amb la situació actual en Metrovalencia, els trens de les línies 1, 2 i 7 inicien i finalitzen el seu recorregut a València Sud, a on els viatgers poden accedir als autobusos que enllacen amb les poblacions de Picanya i Paiporta. Este servici es prestarà també durant les nits de Falles. La llançadora entre Torrent i València comptarà també amb horari nocturn per a enllaçar, en l’estació de Safranar, amb les línies 1, 2 i 7 de Metrovalencia.

Els autobusos llançadora entre Picassent i València prolongaran el seu servici, mentres que els que enllacen amb les poblacions de la comarca de la Ribera circularan en el seu horari habitual. Esta parada està situada en l’avinguda Giorgeta, 18, de València, per a poder enllaçar, des d’ací, amb l’estació de Jesús (línies 1, 2 i 7) de Metrovalencia.

**Proposta de servici de metro i tramvia**

Amb el pla especial previst es millora la freqüència de pas en els moments de més demanda, com les mascletades, castells de focs artificials o ofrena, al mateix temps que es prolonga el servici durant les nits d’eixos dies, duent a terme un servici ininterromput de 120 hores els dies principals de festa.

Des de la nit del 15 de març fins a l’inici del servici del dia 20, tant els servicis de Metrovalencia com els autobusos substitutius circularan de manera ininterrompuda durant 120 hores, amb freqüències de pas que, a partir de les 3:00 hores de la matinada, varien segons el dia, la franja horària i la destinació, amb un major nombre de servicis en els actes i llocs que concentren un nombre més gran de gent.

Este dispositiu especial va començar el passat 23 febrer amb el reforç de la Crida, i s’ha prolongat amb reforços, durant el dia i la nit, els caps de setmana de març (dies 1, 2, 8 i 9), amb servicis addicionals durant el dia i fins a les dos de la matinada (aprox.) els divendres i dissabtes. Juntament amb els servicis previstos els dos primers caps de setmana de març, el divendres 14 de març també s’amplia la circulació de metros, tramvies i autobusos alternatius fins prop de les 2 de la matinada.

**Servicis addicionals de Metrobús**

De manera paral·lela, s’implementaran també servicis addicionals de Metrobús per a atendre les demandes associades a les activitats d’estes Falles de 2025. Este increment de servici ja habilitat els caps de setmana passats augmentarà de manera significativa la setmana fallera, és a dir, del dissabte 15 a la matinada del 19 al 20 de març.

L’ATMV reforçarà expedicions al llarg de tot el dia, principalment les línies dels corredors sud (cap a Albal), oest (cap a Torrent i Quart de Poblet), nord-oest (cap a Llíria i Paterna) i nord (cap a Port Saplatja, el Puig i Sagunt i el Port de Sagunt). Així, a partir del 15 de març, hi haurà més autobusos circulant en les línies L160, L161, L164, L170 i L180, i, a partir del diumenge 16, se sumaran les línies L112, L115, L140 i L145. Per als nocturns de les línies L150, L153 i L161, l’horari d’inici i final serà com el d’un divendres i dissabte, però s’augmentaran les freqüències en estes línies.

En el marc d’este dispositiu es crearan dos punts específics d’informació, amb atenció presencial, a on s’informarà dels servicis previstos en estos dies, i s’oferiran fullets informatius. Un d’estos punts se situarà en l’estació del Nord, i l’altre, en la plaça d’Espanya.

**Desplaçaments més econòmics**

El conseller ha recordat que, en estes Falles, tots els avantatges per a viatjar de manera més econòmica continuen vigents. L’Abonament Jove Temporal permet viatjar de manera gratuïta en Metrobús, Metrovalencia i EMT als menors de 31 anys, i es manté també la reducció del 50 % en tots els títols multiviatge per a la resta dels usuaris. A més, està habilitat el títol Recuperem València, que permet desplaçaments gratuïts als afectats per les inundacions.

Fecha: 10/03/2025